În comuna Chiliile din județul Buzău se ajunge greu din cauza drumului complet neasfaltat pe o porțiune de mai bine de zece kilometri. Comuna izolată mai numără astăzi puțin peste 600 de locuitori. E pierdută undeva între dealurile împădurite ale Munților Buzăului din Carpații de Curbură și, dacă plouă sau ninge, îți trebuie 4X4 ca să răzbați până aici.

Din fericire, vremea e blândă în această dimineață de la începutul lunii mai. Poposim în Chiliile cu puține ore înainte ca o avertizare de furtună să paralizeze comuna buzoiană.

La începutul anului, indiferente la timpul de afară, la Primăria Chiliile au ajuns prin poșta electronică două adrese, de la Prefectura și de la Direcția Generală de Asistență Socială și Protecția Copilului din Buzău. Mesajul era clar: trebuiau formate echipe mobile pentru intervenția de urgență în cazurile de violență domestică. Așa fusese transmis de la București, prin ordin de ministru.

Din 20 februarie 2019, comuna buzoiană are echipă mobilă. Ea este formată din viceprimar, asistentul social, asistentul medical, un reprezentant al școlii și un preot.

Secretara Primăriei Chiliile, Săndica Leu Dobre, l-a primit pe reporterul Să fie lumină în birou. Participarea preotului și a viceprimarului – spune ea – e justificată de faptul că o astfel de intervenție necesită și prezența unor bărbați. Iar acei bărbați ar fi potrivit să fie „vicele” și preotul, s-au gândit consilierii locali.

Șefa comisiei este totuși o femeie. Liliana Claudia Zaman, asistent social.

Noi aici avem un compartiment, nu servicii. Așa că nu avem specialiști. Am avea nevoie de un psiholog. Eu fac consiliere, dar în anumite limite. Aici ne ajutăm între noi, ne descurcăm chiar dacă nu avem atribuții.

În lipsa specialiștilor, intră în scenă preotul.

Chiliile nu este singura localitate din județul Buzău care are un cleric în componența echipei mobile de intervenție în cazurile de violență domestică. În aceeași situație sunt comunele Vernești și Catina, dar și orașul Nehoiu.

În Vernești, unde se ajunge mai ușor pentru că așezarea e pe drumul național care leagă orașele Buzău și Brașov, echipa mobilă are în componență doi preoți. Unul dintre ei este Doru Lupu. Crede că e bună echipa pentru că poate oferi sprijin și ajutor.